## Učenici ML-FREE projekta u Veneciji: edukativna igra o otpadu iz mora

Plastika, staklo, metali i drugi otpad nanose golemu štetu morskim ekosustavima, a posljedice ovog zagađenja osjećamo i mi, ljudi. Kako bi se ovaj problem dugoročno riješio, ključno je podizanje svijesti i edukacija o otpadu iz mora od najranije dobi. Upravo je to jedan od ciljeva [**ML-FREE**](https://sunce-st.org/projekti/ml-free-marine-litter-free-adriatic-sea-obrazovanje-za-aktivno-sudjelovanje-mladih/) projekta koji, pod vodstvom udruge **Sunce**, okuplja učenike **iz Srednje škole *Marco Polo Liceo Artistico Venezia* i Ekonomske i upravne škole Split**. Učenici su na projektu od 7. do 11. listopada sudjelovali u studijskom putovanju u Veneciji gdje su razmjenjivali ideje i učili o zaštiti mora.

## Igra za djecu: pilot-projekt učenika

U sklopu studijskog putovanja u Veneciju, jedan od najzanimljivijih trenutaka bio je pilot-projekt koji su osmislili učenici škole Marco Polo Liceo Artistico Venezia. Inspirirani popularnom talijanskom društvenom igrom "**Il Gioco dell’Oca**", učenici su s hrvatskim partnerima kreirali interaktivnu igru prilagođenu djeci uzrasta od 6 do 10 godina.

Ovaj zabavni i edukativni događaj za svu zainteresiranu javnost održan je **11. listopada na trgu San Trovaso**. Igru su igrala djeca četvrtog razreda osnovne škole **San Girolamo** iz Venecije, a mnoštvo znatiželjnih prolaznika zastalo je da vide kakva je to igra.

– Vjerujemo da učenje može biti zabavno, a sudjelovanje u igri olakšava usvajanje znanja. – izjavila je **Francesca**, učenica škole Marco Polo Liceo Artistico Venezia.

– Želimo djecu naučiti kako zaštititi more od malih nogu, a ne da saznaju za problem otpada iz mora tek kad odrastu. – dodala je njezina kolegica **Ginevra**.

Igra, koja se igrala na velikoj ploči izrađenoj od recikliranih „Tetra Pak“ kvadrata, uključivala je pitanja vezana za otpad iz mora i onečišćenje Jadranskog mora koji spaja Hrvatsku i Italiju. Djeca su bila podijeljena u četiri tima, a njihova zadaća bila je odgovarati na pitanja na talijanskom i engleskom jeziku. Zanimljivost igre bila je u tome što su odgovori na engleskom jeziku nosili dvostruko više bodova, potičući djecu na korištenje stranog jezika dok uče o važnosti zaštite mora.

Sličan pilot-projekt učenici su proveli u svibnju 2024. godine u Splitu ([link](https://sunce-st.org/vijesti/izazov-otpada-iz-mora-rjesavali-splitski-i-talijanski-ucenici-na-studijskom-putovanju-u-splitu/)).

## Edukacija za aktivno sudjelovanje mladih

Ovaj projekt sufinancira Europska unija programom Interreg Italy-Croatia 2021-2027, a njegov je cilj rješavanje problema otpada iz mora edukacijom i aktivnim sudjelovanjem mladih, s krajnjim ciljem stvaranja društva koje će raditi na očuvanju morskog ekosustava.

– Pomalo je razočaravajuće što smo mi tek ML-FREE projektom saznali za problem otpada iz mora. Naš obrazovni sustav nije usmjeren u pravom smjeru, mogli smo puno ranije učiti o ovim temama. Zahvalna sam što smo imali mogućnost za edukaciju osnovnoškolaca o otpadu iz mora te im pokazati njima i svima kako svi mi možemo učiniti promijene. – rekla je **Ana** **Vuković**, učenica Ekonomske i upravne škole Split.

– O otpadu iz mora bi trebali učiti u svakom razredu osnovne i srednje škole. – dodao je njezin kolega **Ivan Bašić**.

– Na početku projekta nisam znala mnogo o morskom otpadu, ali sada razumijem više o tehničkim aspektima i opsegu mikroplastike. Smatram da je važno uvoditi više ovakvih projekata u škole jer mogu utjecati i na naš osobni život. – rekla je **Linda**, učenica škole Marco Polo.

Uz **veličanstveni glazbeni doček u** **Marco Polo Liceo Artistico Venezia** školi, ostatak studijskog putovanja uključivao je niz raznovrsnih i edukativnih aktivnosti, a svaka od njih dala je učenicima uvid u važnost očuvanja okoliša, posebno mora i morskih ekosustava.

## ML-FREE: studijsko putovanje u Veneciju

Učenici su sudjelovali u akciji čišćenja plaže **Alberoni na otoku Lido di Venezia**, koju je organizirala udruga **Venice Lagoon Plastic Free**. Cilj ove aktivnosti bio je u sat vremena prikupiti što više plastičnog otpada s plaže. Učenici i profesori podijelili su se u dvije skupine, "Pink Panther" i "Blue Lagoon", te zajedničkim snagama prikupili su gotovo 20 kilograma sitnih plastičnih predmeta.

– Našli smo toliko sitne plastike da me stvarno natjeralo na razmišljanje. Ako ne smanjimo vlastiti otpad i počnemo redovito skupljati plastični otpad s plaža, a plastika se s vremenom razgrađuje u mikroplastiku, **hoće li** **naše plaže za sto godina biti plastične umjesto pješčane**? – rekao je učenik **Mateo Pleština**.

Nakon akcije, udruga im je pokazala poseban uređaj koji analizira svaku prikupljenu stavku i prepoznaje o kojoj vrsti plastike je riječ, PlasTell. Ovakav uređaj može pomoći u donošenju boljih mjera za smanjenje plastičnog zagađenja i razvijanje ciljanih edukacijskih kampanja.

Učenici su svoje znanje o stanju mora u Veneciji ojačali i posjetom **Institutu za morske znanosti (CNR – ISMAR).** Na prezentaciji i razgovorom s vodećim stručnjacima, učenici su saznali više o tome kako plastika i mikroplastika utječe na morski ekosustav i na nas ljude te o metodama prikupljanja otpada iz mora u Veneciji. Stručnjak **Falcieri Francesco** objasnio je kako je došlo do izgradnje MOSE-a, sustava zaštitite Venecije od sve učestalijih poplava. Kao odgovor na porast razine mora i sve intenzivnije klimatske promjene, MOSE funkcionira koristeći niz barijera koje se dižu i spuštaju na ključnim mjestima kako bi spriječile ulazak vode u venecijansku lagunu tijekom plimnih valova.

Uz edukativne aktivnosti, učenici su imali priliku istražiti bogatu povijest i kulturu Venecije i njezinih otoka. Otok **Sant Erasmo**, poznat kao "vrt Venecije", bio je mjesto na kojem su učenici mogli vidjeti održive prakse poljoprivrede koje se provode na otoku te MOSE uživo. Pri posjeti **Muranu** sudjelovali su na prezentaciji izrade stakla, a na **Buranu** šetali se njegovim šarenim ulicama.

Ovo studijsko putovanje bilo je sjajna kombinacija praktičnog rada, znanstvenog istraživanja i kulturnog iskustva, omogućujući učenicima ne samo da uče o važnosti očuvanja mora, već i da razvijaju osjećaj odgovornosti i da postanu aktivni sudionici u zaštiti prirode i okoliša.